**RASEINIŲ LOPŠELIO-DARŽELIO „SAULUTĖ“ MENINIO UGDYMO MOKYTOJO PAREIGYBĖS APRAŠYMAS**

**I SKYRIUS**

**PAREIGYBĖ**

1. **Raseinių lopšelio-darželio „Saulutė“** **meninio ugdymo mokytojas** yra specialistas, kuris atlieka funkcijas, susijusias su vaikų ugdymu ir šioms funkcijoms vykdyti būtinas ne žemesnis kaip aukštasis universitetinis išsilavinimas su bakalauro kvalifikaciniu laipsniu ar jam prilygintu išsilavinimu arba aukštasis koleginis išsilavinimas su profesinio bakalauro kvalifikaciniu laipsniu ar jam prilygintu išsilavinimu.

2. Pareigybės lygis – A2.

3. Raseinių lopšelio – darželio „Saulutė“ (toliau – lopšelis-darželis) meninio ugdymo mokytojo pareigybės aprašymas reglamentuoja meninio ugdymo mokytojo, dirbančio lopšelyje-darželyje pagal darbo sutartį, darbinę veiklą.

4. Meninio ugdymo mokytoją priima į darbą ir iš darbo atleidžia lopšelio-darželio direktorius.

5. Meninio ugdymo mokytojas turi turėti medicinos įstaigos leidimą tą darbą dirbti.

6. Meninio ugdymo mokytojas dirba vadovaudamasis Lietuvos Respublikos Konstitucija, Vaiko teisių konvencija, įstatymais, Lietuvos Respublikos Vyriausybės nutarimais, lopšelio-darželio direktoriaus įsakymais, lopšelio-darželio nuostatais ir šiuo pareigybės aprašymu.

7. Meninio ugdymo mokytojo pareigybės paskirtis: ugdyti vaikų muzikinę kultūrą. Pagal poreikį darbuotojas gali būti siunčiamas atlikti muzikos pedagogo funkcijas adresais: Vaižganto g. 18, Raseiniai ir/ar Dariaus ir Girėno g. 13, Raseiniai.

8. Kartu su meninio ugdymo mokytoju dirba ir grupės pedagogas.

9. Meninio ugdymo mokytojo darbo valandų norma per savaitę 30 valandų, iš jų 24 valandos per savaitę skiriamos tiesioginiam darbui su vaikais, 6 valandos – netiesioginiam darbui su vaikais (darbams planuoti, dokumentams, susijusiems su ugdymu, rengti, bendradarbiauti su pedagogais, tėvais (globėjais) ugdymo klausimais ir kt.).

10. Meninio ugdymo mokytojo pavaldumas nurodomas lopšelio – darželio struktūroje, patvirtintoje lopšelio-darželio direktoriaus įsakymu.

**II SKYRIUS**

**SPECIALŪS REIKALAVIMAI ŠIAS PAREIGAS EINANČIAM DARBUOTOJUI**

11. Darbuotojas, einantis šias pareigas, turi atitikti šiuos specialius reikalavimus:

11.1. turi būti susipažinęs su lopšelio-darželio nuostatais, lopšelio-darželio saugos ir sveikatos dokumentais, lopšelio-darželio darbo tvarkos taisyklėmis, lopšelio-darželio priešgaisrinės, civilinės saugos dokumentais;

11.2. turi būti įgijęs kvalifikaciją, kuri pagal galiojančius teisės aktus leistų dirbti meninio ugdymo mokytoju; meninio ugdymo pagal ikimokyklinio ir (ar) priešmokyklinio ugdymo programą gali mokyti ikimokyklinio ir (ar) priešmokyklinio ugdymo mokytojas arba dalyko mokytojas, išklausęs ne mažiau kaip 40 valandų (1,5 studijų kreditų) ikimokyklinio ir (ar) priešmokyklinio ugdymo metodikos kursų;

11.3. gerai mokėti lietuvių kalbą, jos mokėjimo lygis turi atitikti Valstybinės kalbos mokėjimo kategorijų reikalavimus;

11.4. atsakingas už emociškai saugios lopšelio-darželio aplinkos puoselėjimą, reagavimą į smurtą ir patyčias pagal lopšelio-darželio nustatytą tvarką;

11.5. meninio ugdymo mokytojas privalo žinoti:

11.5.1. įstaigos struktūrą;

11.5.2. Lietuvos higienos normas, reglamentuojančias ikimokyklinio ir priešmokyklinio ugdymo programų vykdymo bendruosius sveikatos saugos reikalavimus;

11.5.3. Lietuvos Respublikos įstatymus, Lietuvos Respublikos Vyriausybės nutarimus, kitus teisės aktus, reglamentuojančius ikimokyklinio ugdymo įstaigos darbuotojų sveikatos saugos reikalavimus;

11.5.4. vykdomas nuoseklias, ilgalaikes socialines ir emocines kompetencijas ugdančias prevencines programas, naujausias ikimokyklinio ugdymo inovacijas;

11.6. meninio ugdymo mokytojas privalo mokėti:

11.6.1. naudotis informacinėmis komunikacinėmis technologijomis, skirtomis dokumentų valdymui ir įgytų žinių taikymui;

11.6.2. pildyti duomenis elektroniniame dienyne;

11.7. meninio ugdymo mokytojas privalo gebėti:

11.7.1. planuoti ugdomąją veiklą, siekiant vaikų pažangos;

11.7.2. parengti dokumentus, atitinkančius teisės aktų reikalavimus;

11.7.3. taikyti edukacinę ir technologinę IKT kompetenciją meninio ugdymo mokytojo funkcijų vykdyme;

11.7.4. bendradarbiauti su lopšelio-darželio darbuotojais, vaikų tėvais (globėjais, rūpintojais), trečiaisiais asmenimis.

12. Meninio ugdymo mokytojas turi būti nepriekaištingos reputacijos, kaip ji apibrėžta Lietuvos Respublikos švietimo įstatyme.

**III SKYRIUS**

**ŠIAS PAREIGAS EINANČIO DARBUOTOJO FUNKCIJOS**

13. Šias pareigas einantis darbuotojas vykdo šias funkcijas:

13.1. vadovaujasi šiais principais:

13.1.1. visuminis ugdymas – organizuodamas veiklą pedagogas paiso vaiko raidos ir vaikų kultūros dėsningumų, siekia jo vertybinių nuostatų, jausmų, mąstymo ir veiksmų plėtotės, vaiko vidinio ir išorinio pasaulio dermės;

13.1.2. individualizavimas – ugdymas grindžiamas kiekvieno vaiko asmenybės pažinimu, geriausiai susiformavusiais jo gebėjimais, sudarant sąlygas tobulinti mažiau išugdytas vaiko raidos sritis;

13.1.3. nuoseklumas – tęsiamas pozityvus šeimoje pradėtas ugdymas arba institucinis ikimokyklinis ugdymas;

13.1.4. ugdymo šeimoje ir institucijoje sąveika – derinami šeimos ir institucijos interesai ir lūkesčiai, požiūris į vaiko ugdymą(si), šeima įtraukiama į ugdymo procesą, rūpinamasi šeimos švietimu;

13.2. užtikrina vaikų saugumą:

13.2.1. pedagogas, įtaręs ar pastebėjęs žodines, fizines, socialines patyčias, smurtą nedelsdamas įsikiša ir nutraukia bet kokius tokį įtarimą keliančius veiksmus;

13.2.2. primena vaikui, kuris tyčiojasi, smurtauja ar yra įtariamas tyčiojimusi, elgesio taisykles;

13.2.3. apie įtariamas ar įvykusias patyčias informuoja patyrusio patyčias, smurtą vaiko tėvus ir lopšelio – darželio administraciją;

13.2.4. esant grėsmei vaiko sveikatai ar gyvybei, nedelsiant kreipiasi į pagalbą galinčias suteikti institucijas (pvz.: policiją, greitąją pagalbą ir kt.);

13.2.5. meninio ugdymo mokytojas, įtaręs ar pastebėjęs patyčias kibernetinėje erdvėje arba gavęs apie jas pranešimą, esant galimybei išsaugo vykstančių patyčių kibernetinėje erdvėje įrodymus ir nedelsdamas imasi reikiamų priemonių patyčioms kibernetinėje erdvėje sustabdyti;

13.2.6. įvertina grėsmę vaikui ir esant poreikiui kreipiasi į pagalbą galinčius suteikti asmenis: tėvus (globėjus/rūpintojus) ir/ar lopšelio – darželio darbuotojus, direktorių ar institucijas (policiją);

13.2.7. pagal galimybes surenka informaciją apie besityčiojančių asmenų tapatybę, dalyvių skaičių ir kitus galimai svarbius faktus;

13.2.8. raštu informuoja lopšelio – darželio administraciją apie patyčias kibernetinėje erdvėje ir pateikia įrodymus (išsaugotą informaciją);

13.2.9. turi teisę apie patyčias kibernetinėje erdvėje pranešti Lietuvos Respublikos ryšių reguliavimo tarnybai pateikdamas pranešimą interneto svetainėje adresu www.draugiskasinternetas.lt.;

13.3. sistemingai stebi ir vertina vaiko gebėjimus, įvairiais būdais fiksuoja vaiko pasiekimus;

13.4. planuoja vaikų muzikinę veiklą;

13.5. daro išvadas apie kiekvieno vaiko patirties kaupimo ypatumus, prireikus inicijuoja individualių ugdymo(si) programų rengimą, dalyvauja jas rengiant;

13.6. organizuoja pedagoginį procesą, orientuotą į individualius vaiko ugdymo(si) poreikius, ikimokyklinio ugdymo tikslus, uždavinius;

13.7. kuria stimuliuojančią, funkcionalią, dinamišką, psichologiškai ir fiziškai saugią ugdymo(si) aplinką;

13.8. supažindina šeimą su muzikinės kultūros ugdymo ypatumais, nuolat informuoja apie vaiko daromą vystymosi pažangą;

13.9. skatina tėvus dalyvauti muzikinės kultūros ugdymo veikloje, rūpinasi tėvų švietimu, pagal kompetenciją teikia jiems informaciją, konsultuoja;

13.10. derina tarpusavyje vaikų muzikinės kultūros ugdymą, priežiūrą, globą;

13.11. parenka ugdymo metodus ir priemones, atitinkančias specialiuosius vaikų ugdymo(si) poreikius;

13.12. pagal galimybes organizuoja vaiko idėjų įgyvendinimą, siekiant individualios vaiko pažangos;

13.13. prireikus užtikrina prasmingą ir saugų vaikų buvimą lauke: organizuoja įvairią veiklą (ekskursijas, stebėjimus, žaidimus ir kt.), užtikrina ramios ir aktyvios veiklos kaitą, nuolatos stebi žaidžiančius/veikiančius vaikus;

13.14. bendradarbiauja su kitais pedagogais (logopedais, ikimokyklinio, priešmokyklinio ugdymo mokytojais, specialiaisiais, socialiniais pedagogais ir kt.), administracija;

13.15. bendrauja ir bendradarbiauja su vietos bendruomene, administracinėmis bei socialinės rūpybos įstaigomis, įvairiomis visuomeninėmis organizacijomis ir kt., prisideda prie bendruomenės socialinių programų įgyvendinimo;

13.16. tobulina savo kvalifikaciją;

13.17. dalyvauja darbo grupių ir komisijų veikloje pagal kompetenciją;

13.18. dalyvauja bendrose lopšelio – darželio veiklose: posėdžiuose, pasitarimuose, lopšelio – darželio veiklos įsivertinime ir kt.;

13.19. laiku pildo dokumentaciją;

13.20. puoselėja vidinę ir išorinę lopšelio – darželio aplinką, rūpinasi jos įvaizdžiu bei kultūros formavimu;

13.21. baigus darbą apžiūri ar patalpose nėra palikta bereikalingai įjungta elektra ar elektros prietaisai, atidaryti langai ir imasi priemonių, kad elektra ir vanduo būtų išjungti, langai uždaryti ir pan.;

13.22. įvykus nelaimingam atsitikimui, avarinei situacijai ar kitais atvejais apie tai praneša lopšelio-darželio ūkvedžiui ar direktoriui;

13.23. informuoja įstaigos administraciją apie vaiko turimas socialines ar sveikatos problemas, pastebėtą ar įtariamą vaiko teisių pažeidimą;

13.24. nepalieka vienų vaikų be priežiūros;

13.25. laikosi darbo grafiko;

13.26. atlieka kitas lopšelio-darželio direktoriaus įsakymu priskirtas funkcijas, kitus nenuolatinio pobūdžio pavedimus pagal priskirtą kompetenciją.

14. Meninio ugdymo mokytojui draudžiama:

14.1. darbo patalpose darbo metu būti neblaiviam, išgėrusiam, rūkyti, kalbėti mobiliu telefonu ne darbo tikslais;

14.2. savavališkai pasišalinti iš darbo;

14.3. į lopšelio-darželio patalpas įsileisti ne lopšelio-darželio bendruomenės narius;

14.4. atlikti darbus, kurie neatitinka meninio ugdymo mokytojo pareigybei keliamų reikalavimų.

15. Meninio ugdymo mokytojas turi teisę:

15.1. susipažinti su dokumentais, reguliuojančiais lopšelio-darželio veiklą;

15.2. turėti savo pareigoms vykdyti būtinas darbo sąlygas bei technines priemones;

15.3. siūlyti lopšelio-darželio darbo tobulinimo būdus;

15.4. prašyti lopšelio-darželio darbuotojų pagalbos ir gauti iš jų informaciją, kiek tai reikalinga pareigoms tinkamai atlikti;

15.5. atsisakyti atlikti užduotis ir pavedimus, prieštaraujančius Lietuvos Respublikos teisės aktams, darbuotojų saugos ir sveikatos reikalavimams, elektrosaugos bei higienos reikalavimams, prieš tai informavus lopšelio-darželio administraciją;

15.6. gauti pareiginę algą, nurodytą darbo sutartyje;

15.7. iškviesti lopšelio-darželio darbuotojus, palikusius netvarkingas darbo vietas (neuždaryti langai, neišjungta elektra, neužrakintos durys ir pan.);

15.8. naudotis kitomis įstatymų nustatytomis teisėmis.

16. Meninio ugdymo mokytojas atsako už:

16.1. vaikų saugumą ugdymo(-si) proceso metu įstaigoje ir už jos ribų;

16.2. turimos informacijos konfidencialumą, korektišką gautų duomenų panaudojimą;

16.3. jam keliamų reikalavimų vykdymą;

16.4. už tinkamą funkcijų atlikimą;

16.5. už atliekamų darbų kokybę;

16.6. už pateiktų darbo priemonių išsaugojimą, taupų jų naudojimą;

16.7. taupų lopšelio-darželio materialinių ir energetinių išteklių naudojimą.

17. Meninio ugdymo mokytojas už savo pareigų nevykdymą ar netinkamą vykdymą, dėl jo kaltės padarytą žalą atsako Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_